

**JAUNIMO REIKALŲ AGENTŪROS**

**DIREKTORIUS**

**ĮSAKYMAS**

**DĖL JAUNIMO INFORMAVIMO IR KONSULTAVIMO VEIKLOS KOORDINAVIMO PROJEKTŲ FINANSAVIMO 2025–2026 METAIS KONKURSO NUOSTATŲ PATVIRTINIMO**

2025 m. d. Nr. 2V- (1.4E)

Vilnius

Įgyvendindamas Nacionalinės jaunimo politikos 2023–2027 metų veiksmų plano, patvirtinto Lietuvos Respublikos socialinės apsaugos ir darbo ministro 2023 m. liepos 17 d. įsakymu Nr. A1-469 „Dėl Nacionalinės jaunimo politikos 2023–2027 metų veiksmų plano patvirtinimo“, 1.2.3 priemonę ir atsižvelgdamas į Nevyriausybinių organizacijų finansavimo iš valstybės biudžeto lėšų, šių lėšų administravimo tvarkos, projektų vertinimo procedūrų, lėšų pervedimo ir atsiskaitymo už gautą finansavimą tvarkos aprašą, patvirtintą Lietuvos Respublikos socialinės apsaugos ir darbo ministro 2021 m. spalio 15 d. įsakymu Nr. A1-741 „Dėl Nevyriausybinių organizacijų finansavimo iš valstybės biudžeto lėšų, šių lėšų administravimo tvarkos, projektų vertinimo procedūrų, lėšų pervedimo ir atsiskaitymo už gautą finansavimą tvarkos aprašo patvirtinimo“:

1. T v i r t i n u Jaunimo informavimo ir konsultavimo veiklos koordinavimo projektų finansavimo 2025–2026 metais konkurso nuostatus (pridedama).

2. P a v e d u Jaunimo reikalų agentūros Nacionalinės jaunimo politikos skyriaus vyresniajam patarėjui teisės aktų ir šio įsakymo 1 punktu patvirtintų nuostatų nustatyta tvarka skelbti ir organizuoti Jaunimo informavimo ir konsultavimo veiklos koordinavimo projektų finansavimo 2025–2026 metais konkursą.

Direktoriaus pavaduotoja,

atliekanti direktoriaus funkcijas Justina Alsytė-Gogelienė

PATVIRTINTA

Jaunimo reikalų agentūros direktoriaus

2025 m. d. įsakymu Nr. 2V- (1.4E)

**JAUNIMO INFORMAVIMO IR KONSULTAVIMO VEIKLOS KOORDINAVIMO PROJEKTŲ FINANSAVIMO 2025–2026 METAIS KONKURSO NUOSTATAI**

1. Jaunimo informavimo ir konsultavimo veiklos koordinavimo projektų finansavimo 2025–2026 metais konkurso nuostatai (toliau – Nuostatai) nustato projektų, skirtų užtikrinti kokybišką jaunimo informavimo ir konsultavimo veiklos koordinavimą, atrankos konkurso (toliau – Konkursas) organizavimo bendrąsias nuostatas ir finansuotinas projektų veiklas, reikalavimus pareiškėjams, projektų vykdytojams, projektų veiklų vykdytojams, pareiškėjų, projektų vykdytojų įsipareigojimus, projektų įgyvendinimo ir esminius rodiklius, tinkamas ir netinkamas finansuoti išlaidas, paraiškų turinio reikalavimus ir paraiškų teikimo tvarką, paraiškų atitikties formaliesiems kriterijams vertinimo, paraiškų atmetimo tvarką ir pagrindus, paraiškų vertinimo, Lietuvos Respublikos valstybės biudžeto lėšų (toliau – valstybės biudžeto lėšos) skyrimo, Jaunimo reikalų agentūros (toliau – Agentūra) direktoriaus įsakymu sudaromos Konkurso organizavimo komisijos (toliau – komisija) darbo organizavimo tvarką, valstybės biudžeto lėšų naudojimo sutarčių (toliau – sutartys) sudarymo, keitimo ir nutraukimo tvarką bei jų turinio reikalavimus, projektų vykdymo, administravimo ir stebėsenos tvarką, projektų finansavimo pratęsimo tvarką.

2. Nuostatuose vartojamos sąvokos:

2.1. **informacinė sistema –**Socialinių paslaugų priežiūros departamento prie Socialinės apsaugos ir darbo ministerijos (toliau – SPPD) valdoma informacinė paraiškų teikimo, vertinimo ir administravimo sistema, veikianti adresu: https://sopas1.sppd.lt/login;

2.2. **jaunas žmogus**– asmuo nuo 14 iki 29 metų (įskaitytinai);

2.3. **jaunimas**– du ir (ar) daugiau asmenų nuo 14 iki 29 metų (įskaitytinai);

2.4. **jaunimo informavimas** – informacijos darbo rinkos, švietimo, pilietinio ir visuomeninio gyvenimo, sveikatos klausimais teikimas jaunimui;

2.5. **jaunimo konsultavimas** – veikla, kurią vykdant jaunam žmogui atsakoma į jaunimo informavimo metu kilusius klausimus, prireikus, siunčiant jį į atsakingas institucijas, įstaigas ir (ar) organizacijas, įgaliotas teikti informaciją pagal joms priskirtą kompetenciją;

2.6. **jaunimo informavimo ir konsultavimo veiklą vykdantis darbuotojas** – jaunimo ar su jaunimu dirbančioje organizacijoje dirbantis, už jaunimo informavimą ir konsultavimą atsakingas asmuo, dalyvavęs jaunimo politiką įgyvendinančios institucijos organizuotuose mokymuose;

2.7. **jaunimo informavimo svetainė** – specializuotas informacinis skaitmeninis interneto išteklius jaunimui, pasiekiamas naršykle;

2.8. **nacionalinis jaunimo informavimo ir konsultavimo tinklo koordinatorius** – jaunimo politiką įgyvendinančios institucijos nustatyta tvarka atrinkta įstaiga ar organizacija, atsakinga už jaunimo informavimo svetainės administravimą, informacinių kompanijų organizavimą, bendradarbiavimą su atsakingomis institucijomis bei organizacijomis ir kitų priemonių, reikalingų jaunimui informuoti ir konsultuoti, administravimą;

2.9. **pareiškėjas**– Lietuvos Respublikos įstatymų nustatyta tvarka registruotas viešasis juridinis asmuo, veikiantis pagal nevyriausybinių organizacijų plėtrą, asociacijų, labdaros ir paramos fondų, viešųjų įstaigų, tradicinių religinių bendrijų ir bendruomenių veiklą, taip pat savanorišką veiklą reguliuojančius teisės aktus, siekiantis gauti valstybės biudžeto lėšų projektui vykdyti ir atitinkantis Nuostatų 19 punkte nurodytus reikalavimus, ir teikiantis Konkursui paraišką;

2.10. **projektas**– visuma dokumentų, kuriuose nurodomi numatyti veiksmai, pagrįsti paraiškoje, jos prieduose bei registrų informacinėse sistemose ir kitose informacinėse sistemose esančia informacija, prašoma valstybės biudžeto lėšų suma numatytiems projekto tikslams pasiekti;

2.11. **projekto dalyvis**– fizinis asmuo, kuris tiesiogiai dalyvauja projekto veiklose. Dalyviu nelaikomas fizinis asmuo, laikinai prisidedantis prie projekto įgyvendinimo savo žiniomis, įgūdžiais ir (ar) veikla (pvz.: lektorius, moderatorius, renginio vedėjas, užsiėmimų vadovas, meno kolektyvas, jo nariai);

2.12. **projekto paraiška** – pareiškėjo pagal informacinėje sistemoje suformuotą informacijos apie projektą pateikimo formą užpildytas ir pareiškėjo vadovo arba jo įgalioto asmens, turinčio teisę veikti pareiškėjo vardu, kvalifikuotu elektroniniu parašu pasirašytas dokumentas, kuris kartu su priedais ir papildomais dokumentais per informacinę sistemą pateikiamas Agentūrai siekiant gauti valstybės biudžeto lėšų projektui vykdyti;

2.13. **projekto partneris**– visuomenės grupė, bendruomenė, juridinis asmuo ir (ar) jų grupė, su kuriuo pareiškėjas planuoja vykdyti ar projekto vykdytojas vykdo projekto veiklas. Partneriu nelaikomas asmuo, prisidedantis prie projekto įgyvendinimo finansiškai (pvz., rėmėjas), taip pat paslaugų teikėjas, prekių teikėjas;

2.14. **projekto vadovas** – asmuo, atsakingas už projekto administravimą;

2.15. **projekto veiklų vykdytojas** – fizinis asmuo, kuris nuolat tiesiogiai vykdo projekto veiklas ir yra atsakingas už projekto ar jo dalies įgyvendinimą. Projekto veiklų vykdytoju nelaikomas asmuo, laikinai prisidedantis prie projekto įgyvendinimo savo žiniomis, įgūdžiais ir (ar) veikla (pvz., lektorius, renginio vedėjas, meno kolektyvas, jo nariai);

2.16. **projekto vykdytojas** – pareiškėjas, kuris atitinka visus Nevyriausybinių organizacijų finansavimo iš valstybės biudžeto lėšų, šių lėšų administravimo tvarkos, projektų vertinimo procedūrų, lėšų pervedimo ir atsiskaitymo už gautą finansavimą tvarkos apraše, patvirtintame Lietuvos Respublikos socialinės apsaugos ir darbo ministro 2021 m. spalio 15 d. įsakymu Nr. A1-741 „Dėl Nevyriausybinių organizacijų finansavimo iš valstybės biudžeto lėšų, šių lėšų administravimo tvarkos, projektų vertinimo procedūrų, lėšų pervedimo ir atsiskaitymo už gautą finansavimą tvarkos aprašo patvirtinimo“, (toliau – Aprašas) ir Nuostatuose nustatytus reikalavimus valstybės biudžeto lėšoms gauti, kuriam Agentūros direktoriaus sprendimu skirta valstybės biudžeto lėšų projektui vykdyti ir kuris su SPPD yra pasirašęs sutartį;

2.17. **savanoris** – jaunas žmogus, neatlygintinai prisidedantis prie jaunimo informavimo ir konsultavimo veiklos. Savanoris privalo turėti savanoriškos veiklos sutartį, pasirašytą su organizacija, kurioje atliekama ši veikla;

2.18. **savanoriška veikla** – savanorio neatlyginamai atliekama visuomenei naudinga veikla, kurios sąlygos nustatomos savanorio ir šios veiklos organizatoriaus susitarimu.

3. Kitos Nuostatuose vartojamos sąvokos suprantamos taip, kaip jos apibrėžtos Lietuvos Respublikos jaunimo politikos pagrindų įstatyme, Lietuvos Respublikos civiliniame kodekse, Lietuvos Respublikos asociacijų įstatyme, Lietuvos Respublikos savanoriškos veiklos įstatyme, Jaunimo informavimo ir konsultavimo tvarkos apraše, patvirtintame Lietuvos Respublikos socialinės apsaugos ir darbo ministro 2019 m. spalio 15 d. įsakymu Nr. A1-614 „Dėl darbo su jaunimu gatvėje tvarkos aprašo, mobiliojo darbo su jaunimu tvarkos aprašo, atvirojo darbo su jaunimu tvarkos aprašo, jaunimo informavimo ir konsultavimo tvarkos aprašo ir jaunimo praktinių įgūdžių ugdymo tvarkos aprašo patvirtinimo“ (toliau – Jaunimo informavimo ir konsultavimo tvarkos aprašas), ir kituose Lietuvos Respublikos teisės aktuose ir Apraše.

4. Nuostatai parengti vadovaujantis Aprašu. Nuostatuose nereglamentuotos procedūros atliekamos Aprašo nustatyta tvarka ir terminais. Jei Nuostatuose Konkurso nuostatos nereglamentuotos, taikomos Aprašo nuostatos.

5. Konkursą organizuoja Agentūra, atliekanti Apraše ir Nuostatuose jai nustatytas funkcijas. Informacija apie Konkursą viešai skelbiama Agentūros ir SPPD interneto svetainėse: https://jra.lt ir https://sppd.lrv.lt.

6. Projektų atranką ir administravimą užtikrina SPPD, atliekantis Apraše ir Nuostatuose jam nustatytas funkcijas.

7. Sprendimą dėl projektų finansavimo ir papildomų valstybės biudžeto lėšų skyrimo priima Agentūros direktorius.

8. Konkurso tikslas – didinti jaunų žmonių, žinančių apie jaunimo politikos galimybes ir apie jaunimui teikiamas paslaugas, skaičių siekiant padėti jiems integruotis į visuomeninį gyvenimą, švietimo sistemą ir darbo rinką.

9. Siektinas konkurso rezultatas – prisidėti prie jaunimo politikos įgyvendinimo ir užtikrinti darbo su jaunimu formų paslaugų teikimą Lietuvoje, stiprinant su jaunimu dirbančias organizacijas ir jaunimo organizacijas, kad būtų užtikrinama jų veiklos kokybė.

**II SKYRIUS**

**PROJEKTŲ ĮGYVENDINIMO LAIKOTARPIS, PROJEKTO VEIKLŲ VYKDYMO TERITORIJA, KONKURSUI NUMATYTA SKIRTI VALSTYBĖS BIUDŽETO LĖŠŲ SUMA**

10. Projektų įgyvendinimo laikotarpis – nuo 2025 m. balandžio 1 d. iki 2025 m. gruodžio 31 d. Pratęsus finansavimą 2026 m. – nuo 2026 m. sausio 1 d. iki 2026 m gruodžio 31 d.

11. Projektų veiklų vykdymo teritorija - Lietuvos Respublika.

12. Konkursui numatyta skirti vienerių metų valstybės biudžeto lėšų suma – 40 000 eurų.

13. Didžiausia vienam projektui vieneriems metams galima skirti valstybės biudžeto lėšų suma – 40 000 eurų valstybės biudžeto lėšų.

14. Mažiausia vienam projektui vieneriems metams galima skirti valstybės biudžeto lėšų suma – 16 000 eurų valstybės biudžeto lėšų.

15. Konkurso lėšomis gali būti finansuojamos tik Nuostatų 16 punkte nurodytos veiklos.

**III skyrius**

**veiklos, KURIOMS SKIRIAMA VALSTYBĖS BIUDŽETO LĖŠŲ**

16. Veiklos, kurioms skiriama valstybės biudžeto lėšų:

16.1. informacijos Jaunimo informavimo ir konsultavimo tvarkos aprašo 3.1 papunktyje nurodytomis temomis jaunimo informavimo svetainėje, laikantis asmens duomenų apsaugos reikalavimų, rengimas ir skelbimas, kiti informacijos tvarkymo veiksmai, kuriais užtikrinamas informacijos aktualumas, bei techninė jaunimo informavimo svetainės priežiūra;

16.2. jaunimo informavimo viešinimo kampanijų ir kitokių jo žinomumo didinimo renginių ir iniciatyvų (pvz., darbovietėse, studijų mugėse, miesto šventėse ir kt.) organizavimas;

16.3. pasiūlymų dėl jaunimo informavimo ir konsultavimo jaunimo politiką formuojančioms ir įgyvendinančioms institucijoms teikimas;

16.4. bendradarbiavimas su informaciją teikiančiomis organizacijomis, įstaigomis ir institucijomis;

16.5. prieigos prie skaitmeninės ir fizinės informacinės medžiagos jaunimui aktualiomis temomis užtikrinimas, jos parengimas ir dalijimas.

17. Projekto veiklų turinys privalo atitikti visas šias sąlygas:

17.1. projektu numatyta įgyvendinti visas Nuostatų 16 punkte nurodytas veiklas;

17.2. projekte numatytos veiklos atitinka Jaunimo informavimo ir konsultavimo tvarkos apraše nurodytą jaunimo informavimo ir konsultavimo tikslą ir uždavinius.

18. Valstybės biudžeto lėšų projektui įgyvendinti neskiriama, jeigu projektas atitinka bent vieną iš Aprašo 13 punkte nustatytų sąlygų.

**IV SKYRIUS**

**REIKALAVIMAI PAREIŠKĖJAMS, PROJEKTŲ VYKDYTOJAMS PROJEKTO VEIKLŲ VYKDYTOJAMS IR PARTNERIAMS**

19. Pareiškėjas turi atitikti šiuos reikalavimus:

19.1. pareiškėjas pagal Nevyriausybinių organizacijų plėtros įstatymą laikomas nevyriausybine organizacija, Juridinių asmenų registre yra įregistravęs žymą, kad juridinis asmuo yra nevyriausybinė organizacija ir priklauso Nuostatų 2.9 papunktyje nurodytų nevyriausybinių organizacijų, turinčių teisę teikti paraiškas, grupei; (vadovaujantis Aprašo 24.1 papunkčiu);

19.2. pareiškėjas pateikė paraišką iki Konkurso skelbime nurodytos paskutinės paraiškų pateikimo dienos ir nurodyto laiko (vadovaujantis Aprašo 24.2 papunkčiu);

19.3. paraiška atitinka Aprašo 15–17 ir 19 punktuose nustatytus reikalavimus (vadovaujantis Aprašo 24.3 papunkčiu);

19.4. pareiškėjas paraiškos pateikimo dieną neskolingas Lietuvos Respublikos valstybinio socialinio draudimo fondo biudžetui daugiau nei 10 bazinės socialinės išmokos dydžių (pagal viešus Valstybinio socialinio draudimo fondo valdybos prie Socialinės apsaugos ir darbo ministerijos duomenis) (vadovaujantis Aprašo 24.5 papunkčiu);

19.5. vadovaujantis Lietuvos Respublikos mokesčių administravimo įstatymo 40 straipsniu, laikoma, kad pareiškėjas atitinka minimalius patikimo mokesčių mokėtojo kriterijus (pagal viešus Valstybinės mokesčių inspekcijos duomenis) (vadovaujantis Aprašo 7 punktu ir 24.6 papunkčiu);

19.6. pareiškėjas pateikė visus Nuostatuose nurodytus privalomus pateikti dokumentus (vadovaujantis Aprašo24.7 papunkčiu);

19.7. projekto veiklų vykdytojas (-ai), partneris (jei yra) atitinka Nuostatuose projekto veiklų vykdytojams ir partneriams nustatytus reikalavimus (vadovaujantis Aprašo 24.8 papunkčiu);

19.8. pareiškėjo deklaracija užpildyta pagal informacinėje sistemoje pateiktą formą (vadovaujantis Aprašo 24.9 papunkčiu);

19.9. paraiška ir kartu su ja pateikti dokumentai surašyti lietuvių kalba, pateikti dokumentų užsienio kalba vertimai, patvirtinti vertėjo arba pareiškėjo vadovo ar jo įgalioto asmens, kaip numatyta Aprašo 16 punkte (vadovaujantis Aprašo 24.10 papunkčiu);

19.10. pareiškėjo prašoma skirti valstybės biudžeto lėšų suma atitinka Nuostatų 14 punkte nurodytą mažiausią ar Nuostatų 13 punkte nurodytą didžiausią vienam projektui įgyvendinti vieneriems metams galimą skirti valstybės biudžeto lėšų sumą (vadovaujantis Aprašo 24.11 papunkčiu);

19.11. pareiškėjas, projekto vykdytojas ir jo partneriai, veikiantys pagal Nevyriausybinių organizacijų plėtros įstatymą ir vykdantys asociacijų, labdaros ir paramos fondų, viešųjų įstaigų, tradicinių religinių bendrijų ir bendruomenių veiklą, privalo Juridinių asmenų registre turėti žymą, patvirtinančią, kad juridinis asmuo yra nevyriausybinė organizacija, taip pat patvirtinti, kad jam nėra taikomas ribojimas gauti valstybės biudžeto lėšų pagal Nevyriausybinių organizacijų plėtros įstatymo 10 straipsnio 1 dalyje nurodytus kriterijus (vadovaujantis Aprašo 6 punktu ir 24.4 papunkčiu).

**V SKYRIUS**

**PAREIŠKĖJŲ, PROJEKTŲ VYKDYTOJŲ ĮSIPAREIGOJIMAI, ESMINIAI RODIKLIAI IR PROJEKTŲ ĮGYVENDINIMO RODIKLIAI**

20. Pareiškėjas, projekto vykdytojas prisiima Aprašo 11 punkte išvardytus privalomus pareiškėjų, projektų vykdytojų įsipareigojimus.

21. Skyrus valstybės biudžeto lėšų projektui įgyvendinti, pareiškėjas, projekto vykdytojas įsipareigoja iki 2025 m. gruodžio 31 d., o pratęsus finansavimą 2026 metams – iki 2026 m. gruodžio 31 d. pasiekti šiuos rodiklius:

21.1. esminius kiekybinius rodiklius, kurių nepasiekus gali būti taikomos Nuostatų 49.1 papunktyje nustatytos sankcijos:

21.1.1. kasmet suorganizuoti ne mažiau kaip 20 jaunimo informavimo viešinimo kampanijų ir kitokių jo žinomumo didinimo renginių;

21.1.2. kasmet užtikrinti, kad į projekto veiklas būtų įtraukta ne mažiau kaip 500 individualių jaunų žmonių (neskaičiuojant, kiek kartų žmogus apsilankė projekto veiklose);

21.2. kiekybinius projekto įgyvendinimo rodiklius:

21.2.1. užtikrinti, kad jaunimo informavimo svetainėje apsilankytų ne mažiau kaip 250 000 projekto dalyvių per metus;

21.2.2. užtikrinti, kad ne mažiau kaip 10 savanorių jaunų žmonių prisidėtų prie projekto veiklų vykdymo;

21.3. šiuos kokybinius rodiklius:

21.3.1. didinti jaunimo informavimo svetainės žinomumą ir pasiekiamumą jaunimui, pvz. taikant optimizavimo paieškos sistemoms (angl. SEO – Search Engine Optimization) metodą;

21.3.2. sudaryti sąlygas Agentūrai jaunimo informavimo svetainėje skelbti informaciją iš savo veiklos sričių;

21.3.3. nuolat kelti projekto veiklų vykdytojų ir savanorių kompetencijas, reikalingas projekto veikloms vykdyti;

21.3.4. vykdyti visas projekte numatytas veiklas vadovaujantis Jaunimo informavimo ir konsultavimo tvarkos aprašu;

21.3.5. stebėti ir analizuoti savo įgyvendinamas veiklas bei teikti Agentūrai pasiūlymus dėl įrankių, reikalingų vykdyti jaunimo informavimą ir konsultavimą, tobulinimo.

22. Jei pareiškėjas, projekto vykdytojas projekto veiklas įgyvendina pasitelkdamas nuotolinio bendravimo (skaitmenines) priemones, pareiškėjas, projekto vykdytojas privalo šių veiklų įgyvendinimą įrašyti, užtikrinant vaizdo ir garso kokybę. Vaizdo įraše turi būti užfiksuotas projekto pavadinimas, įgyvendinimo data, projekto dalyvių vardai ir pavardės, bei vykdytojai.

23. Pareiškėjas, projekto vykdytojas, įgyvendindamas projektą, privalo bendradarbiauti su Agentūra ir SPPD, dalyvauti visuose Agentūros ir SPPD organizuojamuose su Konkursu susijusiuose renginiuose.

**VI SKYRIUS**

**TINKAMOS IR NETINKAMOS FINANSUOTI PROJEKTŲ VYKDYMO IŠLAIDOS**

24. Projektams įgyvendinti skirtos valstybės biudžeto lėšos negali būti perkeliamos į kitus biudžetinius metus. Finansuojamos tik tinkamos finansuoti projekto vykdymo išlaidos. Jos turi būti tiesiogiai susijusios su projekte numatytomis veiklomis ir būtinos projektui vykdyti, pagrįstos projekto įgyvendinimo eiga, veiklų planu, išlaidų pobūdžiu ir kiekiu. Išlaidos laikomos tinkamomis finansuoti, jei jos patirtos ir apmokėtos laikotarpiu, nurodytu Nuostatų 10 punkte. Tinkamos finansuoti išlaidos turi būti pagrįstos išlaidų apmokėjimą pagrindžiančiais buhalterinės apskaitos dokumentais (darbo laiko ir darbo užmokesčio priskaitymo žiniaraščiais, sąskaitomis faktūromis, kasos čekiais, banko sąskaitų išrašais ir pan.) ir projekto veiklų įvykdymą patvirtinančiais dokumentais (skelbiama informacija, susitikimų protokolais, kvietimais į renginius ir jų dalyvių sąrašais, analitinių veiklų rezultatais, mokymų darbotvarkėmis ir jų dalomąja medžiaga, savanoriškos veiklos sutartimis, sklaidos ir viešinimo dokumentacija ir pan.) arba jų kopijomis. Projekto vykdytojas ir (ar) jo partneris turi užtikrinti, kad projekto vykdymui skirtos valstybės biudžeto lėšos būtų naudojamos pagal tikslinę paskirtį, paslaugas ir (ar) prekes projektui vykdyti turi įsigyti ne didesnėmis nei rinkos kainomis, laikydamasis racionalaus valstybės biudžeto lėšų naudojimo principo ir atsižvelgdamas į šių lėšų naudojimą reglamentuojančių Lietuvos Respublikos teisės aktų ir sutarčių nuostatas. Siekiant užtikrinti kokybišką paslaugų teikimą, rekomenduojama, kad pareiškėjas, projekto vykdytojas ir (ar) pareiškėjo, projekto vykdytojo partneris su paslaugų teikėjais sudarytų paslaugų teikimo sutartis, kuriose būtų nurodytas teikiamos paslaugos pobūdis ir turinys, paslaugos periodiškumas, paslaugos įkainis, bendra suma, suteiktos paslaugos perdavimo-priėmimo tvarka bei atsiskaitymo tvarka ir kitos sąlygos. Savanoriškos veiklos organizavimo išlaidos kompensuojamos Savanoriškos veiklos įstatymo ir Savanoriškos veiklos išlaidų kompensavimo sąlygų, dienpinigių dydžių ir dienpinigių skyrimo ir išlaidų kompensavimo tvarkos aprašo, patvirtinto Lietuvos Respublikos Vyriausybės 2024 m. kovo 27 d. nutarimu Nr. 216 „Dėl Lietuvos Respublikos savanoriškos veiklos įstatymo įgyvendinimo“, nustatyta tvarka.

25. Tinkamomis finansuoti laikomos šios išlaidos:

25.1. projekto administravimo išlaidos (ne daugiau kaip 90 (devyniasdešimt) procentų nuo visos iš Agentūros prašomos ir skirtos valstybės biudžeto lėšų sumos):

25.1.1. projekto vadovo ir (ar) asmens, vykdančio buhalterinę apskaitą, darbo užmokestis, įskaitant valstybinio socialinio draudimo įmokas ir kitas teisės aktuose nustatytas su darbo užmokesčiu susijusias išlaidas (kai buhalterinės apskaitos paslauga nėra perkama iš buhalterinės apskaitos paslaugas teikiančios įmonės (įstaigos) ar buhalterinės apskaitos paslaugas savarankiškai teikiančio asmens ir projekto vadovas ir (ar) asmuo, vykdantis buhalterinę apskaitą, yra pareiškėjo, projekto vykdytojo organizacijos darbuotojas, dirbantis pagal darbo sutartį (netaikoma paslaugoms, įsigyjamoms pagal paslaugų sutartis);

25.1.2. buhalterinės apskaitos paslaugos (kai paslauga perkama iš buhalterinės apskaitos paslaugas teikiančios įmonės (įstaigos) ar buhalterinės apskaitos paslaugas savarankiškai teikiančio asmens ir asmuo, vykdantis buhalterinę apskaitą, nėra įdarbintas pareiškėjo, projekto vykdytojo organizacijoje buhalterinės apskaitos paslaugoms teikti pagal darbo sutartį);

25.2. projekto įgyvendinimo išlaidos (išlaidos, susijusios su Nuostatų 8 punkte nurodyto Konkurso tikslo, Nuostatų 9 punkte nurodyto siektino Konkurso rezultato įgyvendinimu ir Nuostatų 16 punkte nurodytų projekto veiklų vykdymu):

25.2.1. projekto veiklų vykdytojo (-ų) darbo užmokestis, įskaitant valstybinio socialinio draudimo įmokas ir kitas teisės aktuose nustatytas su darbo užmokesčiu susijusias išlaidas (šioms išlaidoms skiriant ne daugiau kaip 90 procentų iš Agentūros prašomos ir skirtos valstybės biudžeto lėšų sumos, kai projekto veiklų vykdytojas (-ai) yra pareiškėjo, projekto vykdytojo organizacijos darbuotojas (-ai), dirbantis (-ys) pagal darbo sutartis;

25.2.2. prekių ir paslaugų įsigijimo išlaidos:

25.2.2.1. ryšių įrangos ir ryšių paslaugų įsigijimo išlaidos (interneto, fiksuoto ir (ar) mobiliojo ryšio, pašto);

25.2.2.2. transporto išlaikymo (Lietuvos Respublikoje – degalai, transporto priemonės nuoma be vairuotojo) ir transporto paslaugų įsigijimo išlaidos (Lietuvos Respublikoje – autobuso ar kito sausumos transporto ekonominės klasės, ar lėktuvo ekonominės klasės, taip pat viešojo transporto bilietai, transporto priemonės nuoma su vairuotoju);

25.2.2.3. materialiojo ir nematerialiojo turto nuomos išlaidos (organizacinės technikos, patalpų, skirtų pareiškėjo, projekto vykdytojo veiklai vykdyti (biurui), projekto veikloms vykdyti nuoma);

25.2.2.4 ekspertų ir konsultantų paslaugų įsigijimo išlaidos (paslaugos, teikiamos pagal paslaugų sutartis, autorines sutartis, t. y. ekspertų ir konsultantų intelektinės paslaugos – galimybių studijos, moksliniai, statistiniai, kiti tyrimai, teisininko paslaugos) (paslaugų kaina pagal atlygintinų paslaugų sutartis, autorines sutartis ir kita, negali būti didesnė kaip 100 eurų už vieną valandą);

25.2.2.5. viešinimo išlaidos (lauko reklamų, stendų, vaizdo klipų, brošiūrų, lankstinukų, plakatų ir panašių leidinių gamybos ir (ar) platinimo, straipsnių publikavimo, programų transliavimo, konferencijų ir panašių renginių organizavimo bei kitų visuomenės informavimo paslaugų išlaidos);

25.2.2.6. kitų prekių ir paslaugų įsigijimo išlaidos, neišvardytos Nuostatų 25.2.2.1–25.2.2.5 papunkčiuose, iš jų:

25.2.2.6.1. projektui įgyvendinti reikalingos priemonės, prekės ir (ar) reikmenys (inventorius, kanceliarinėms, ūkio prekėms, nealkoholiniams gėrimams ir maisto prekėms, skirtoms seminarų ar mokymų pertraukoms), išskyrus ilgalaikio turto, nurodyto Nuostatų 26.1 papunktyje, įsigijimo išlaidas;

25.2.2.6.2. išlaidos projektui įgyvendinti reikalingoms paslaugoms įsigyti:

25.2.2.6.2.1. maitinimo paslaugos (pietūs kavinėje, valgyklos teikiamos maitinimo paslaugos Lietuvos Respublikos teritorijoje) (ne daugiau kaip 30 procentų nuo visos iš Agentūros prašomos ir skirtos valstybės biudžeto lėšų sumos);

25.2.2.6.2.2. apgyvendinimo paslaugos (Lietuvos Respublikos teritorijoje) (ne daugiau kaip 30 procentų nuo visos iš Agentūros prašomos ir skirtos valstybės biudžeto lėšų sumos);

25.2.2.6.2.3. lektorių, mokymų vadovų, moderatorių paslaugos (paslaugų kaina pagal atlygintinų paslaugų sutartis, autorines sutartis ir kita, negali būti didesnė kaip 100 eurų už vieną valandą);

25.2.2.6.2.4. išlaidos, skirtos savanorių kvalifikacijai kelti ir paruošti juos savanoriškai veiklai atlikti;

25.2.2.6.2.5. kitos Nuostatų 25.2.2.6.2.1–25.2.2.6.2.4 papunkčiuose neišvardytos paslaugos, kurios tiesiogiai susijusios su projektu, pagrįstos ir būtinos projektui įgyvendinti (išlaidos mokesčiams už banko paslaugas, nuotolinių pokalbių platformos palaikymo paslauga ir kita).

26. Netinkamomis finansuoti laikomos šios išlaidos:

26.1. ilgalaikio materialiojo turto, kaip jis apibrėžtas 12-ajame viešojo sektoriaus apskaitos ir finansinės atskaitomybės standarte „Ilgalaikis materialusis turtas“, patvirtintame Lietuvos Respublikos finansų ministro 2008 m. gegužės 8 d. įsakymu Nr. 1K-174 „Dėl Viešojo sektoriaus apskaitos ir finansinės atskaitomybės 12-ojo standarto patvirtinimo“, taip pat nematerialiojo turto, kaip jis apibrėžtas 13-ajame viešojo sektoriaus apskaitos ir finansinės atskaitomybės standarte „Nematerialusis turtas“, patvirtintame Lietuvos Respublikos finansų ministro 2008 m. liepos 16 d. įsakymu Nr. 1K-238 „Dėl viešojo sektoriaus apskaitos ir finansinės atskaitomybės 13-ojo standarto patvirtinimo“, įsigijimo išlaidos;

26.2. statinių ir (arba) pastatų, patalpų statybos, rekonstrukcijos, kapitalinio ir (arba) einamojo remonto, statinių, teritorijos ir aplinkos priežiūros bei tvarkymo, paveldo tvarkybos darbų išlaidos;

26.3. išlaidos, susijusios su veikla, vykdyta parengiamajame projekto etape, iki pateikiant paraišką Konkursui (pvz., paraiškos parengimo, narių sąrašų sudarymo išlaidos ir pan.), taip pat išlaidos, patirtos bei apmokėtos iki 2024 m. gruodžio 31 d. imtinai ir po 2025 m. gruodžio 31 d., o pratęsus finansavimą 2026 metams – po 2026 m. gruodžio 31 d.;

26.4. bet kokios išlaidos, patirtos ne Lietuvos Respublikoje;

26.5. išlaidos, skirtos pareiškėjo, projekto vykdytojo, pareiškėjo, projekto vykdytojo partnerio (-ių) (jei yra), kitų fizinių ir juridinių asmenų įsiskolinimams, skoloms padengti, investicijų projektams finansuoti;

26.6. išlaidos, skirtos politinei reklamai pirkti, politinių partijų, politinės kampanijos dalyvių renginiams organizuoti bei kitai veiklai, skirtai politinėms partijoms, politinės kampanijos dalyviams propaguoti;

26.7 išlaidos patalpų, nuosavybės teise priklausančių pareiškėjui, projekto vykdytojui ir (ar) pareiškėjo, projekto vykdytojo partneriui (-iams) (jei yra), nuomai projekto veiklai vykdyti;

26.8. išlaidos už projekto partnerio (-ių) (jei yra) parduodamas prekes ir (ar) teikiamas paslaugas, būtinas projektui įgyvendinti;

26.9. transporto priemonių techninei apžiūrai, draudimui, tepalams ir remontui

26.10. kitos tiesiogiai su projekto įgyvendinimu ir Konkurso tikslu nesusijusios išlaidos.

**VII SKYRIUS**

**PARAIŠKŲ TURINIO REIKALAVIMAI IR PARAIŠKŲ TEIKIMAS**

27. Pareiškėjas Konkursui gali pateikti vieną paraišką 2025 metams ir vieną paraišką 2026 metams. Jeigu pateikiama tik vienerių metų paraiška, tokia paraiška yra nevertinama ir valstybės biudžeto lėšos jai toliau neskiriamos. Pareiškėjui pateikus daugiau nei po vieną paraišką 2025 metams ir 2026 metams, vertinama ta konkretiems metams pateikta paraiška, kurios pateikimo data yra vėliausia, tačiau ne vėlesnė nei konkurso skelbime nurodyta vėliausia paraiškų pateikimo data, išskyrus atvejus, kai pareiškėjas ne vėliau kaip paskutinę paraiškų pateikimo dieną raštu ar elektroninių ryšių priemonėmis SPPD nurodo, kurią paraišką vertinti. Paraiška, kuri buvo pateikta anksčiau, atmetama Aprašo 28 punkte nustatyta tvarka. Siekiant užtikrinti paraiškų vertinimo skaidrumą ir pareiškėjų lygiateisiškumą, Agentūrai pateiktą paraišką taisyti, tikslinti, pildyti ar teikti papildomus dokumentus pareiškėjo iniciatyva negalima. Paraiška turi būti užpildyta pagal Nuostatuose nurodytą informaciją, privalomą pateikti pildant paraiškos formą informacinėje sistemoje.

28. Paraiškoje pateikiama ši informacija:

28.1. informacija apie pareiškėją (juridinio asmens pavadinimas, juridinio asmens kodas, buveinės adresas, interneto svetainės adresas (jeigu ją turi), kurioje viešai skelbiamos veiklos ir finansinės ataskaitos, informacija apie įgyvendinamus ar įgyvendintus projektus, juridinio asmens vadovo ar jo įgalioto asmens duomenys (dokumento, kuriuo paskirtas (išrinktas) atstovas, pavadinimas, vardas, pavardė, telefono ryšio numeris, elektroninio pašto adresas), projekto vadovą, ir finansininką (informacija pildoma skiltyje „Asmenų kortelės“);

28.2. projekto pavadinimas;

28.3. projektui įgyvendinti prašoma valstybės biudžeto lėšų suma;

28.4. banko sąskaitos, į kurią bus pervedamos projektui įgyvendinti skirtos valstybės biudžeto lėšos, numeris, banko pavadinimas, banko kodas;

28.5. projekto aprašymas (santrauka);

28.6. problemos iškėlimas ir pagrindimas;

28.7. projekto tikslas;

28.8. projekto uždaviniai;

28.9. projekto tikslinė (-ės) grupė (-ės) ir jos pritraukimo būdai;

28.10. projekto įgyvendinimo teritorija;

28.11. projekto įgyvendinimo laikotarpis;

28.12. projekto veiklų vykdytojo (-ų) pareigos projekte, kvalifikacija, patirtis ir gebėjimai įgyvendinti planuojamą projektą (įgytos kvalifikacijos pavadinimas, įgijimo data; patirties įgijimo laikotarpiai; gebėjimų sritys) (informacija pildoma skiltyje „Asmenų kortelės“);

28.13. informacija apie projekto atitiktį Nuostatų 17 punkte nurodytoms privalomosioms projekto veiklų turinio sąlygoms;

28.14. projekto veiklų planai 2025 ir 2026 m., kuriuose turi būti nurodytas projekto veiklos pavadinimas, vykdymo vieta, už jos vykdymą atsakingas asmuo (vardas (-ai), pavardė (-ės) ar juridinio (-ių) asmens (-ų) pavadinimas (-ai)), projekto veiklos vykdymo pradžia ir pabaiga,

28.15. siektini rezultatai bei kokybiniai ir kiekybiniai projekto rezultatai, nustatyti atsižvelgiant į Nuostatų 21.1 papunktyje nustatytus esminius rodiklius ir projekto įgyvendinimo rodiklius;

28.16. informacija apie planuojamą projekto veiklų ir rezultatų viešinimą;

28.17. veiklos vykdymą užtikrinantys ištekliai (pvz., informacija apie patalpas, kuriose bus vykdomos projekto veiklos, bei apie jų tinkamumą veikloms vykdyti (jei joms išlaikyti prašoma valstybės biudžeto lėšų), darbuotojų ir savanorių, prisidėsiančių prie projekto įgyvendinimo, skaičius ir pan.);

28.18. bendra projekto įgyvendinimo sąmata (nurodant lėšų šaltinius, ir kiek valstybės biudžeto lėšų prašoma iš Agentūrai skirtų valstybės biudžeto asignavimų, pagrindžiant ir detalizuojant planuojamas išlaidas. Sąmatoje nurodomos tik tinkamos finansuoti išlaidos;

28.19. informacija apie pareiškėjo dalyvavimą kituose Agentūros organizuojamuose (organizuotuose) konkursuose ir (ar) einamaisiais ar praėjusiais kalendoriniais metais iš Agentūros gautas lėšas pagal kitas programas (priemones) (ne anksčiau nei prieš 24 mėnesius iki paraiškos pateikimo dienos);

28.20. projekto veiklų vykdytojo (-ų) pareigos projekte, kvalifikacija, patirtis ir gebėjimai įgyvendinti planuojamą projektą (įgytos kvalifikacijos pavadinimas, įgijimo data; patirties įgijimo laikotarpiai; gebėjimų sritys) (informacija pildoma skiltyje „Asmenų kortelės“);

28.21. informacija apie projekto partnerį (jei yra) (juridinio asmens pavadinimas, juridinio asmens kodas, interneto svetainės (jei ją turi) adresas) ir jo projekte vykdomas veiklas;

28.22. kita pareiškėjo pateikiama papildoma informacija, tiesiogiai susijusi su projektu, jį įgyvendinant vykdomomis veiklomis ir siekiamu rezultatu.

29. Pareiškėjas kartu su paraiška privalo pateikti Aprašo 20 punkte ir Nuostatų 30 punkte nurodytų šių lietuvių kalba surašytų dokumentų (arba jų vertimų, patvirtintų vertėjo arba pareiškėjo vadovo ar jo įgalioto asmens, kaip numatyta Aprašo 16 punkte) skaitmenines kopijas ar elektroninius dokumentus, pasirašytus kvalifikuotu elektroniniu parašu.

30. Kartu su paraiška privaloma pateikti skaitmenines arba elektronines šių dokumentų kopijas:

30.1. jei paraišką teikia religinė bendruomenė ar bendrija, – pareiškėjo steigimo dokumento (jei pareiškėjas neturi savo statuto ar įstatų, jis turi pateikti savo kompetentingos vadovybės raštą, patvirtinantį, kad pareiškėjas pagal religinės bendrijos kanonus ar statutus turi teisę vykdyti atitinkamą veiklą);

30.2. dokumentų, patvirtinančių pareiškėjo teisę naudotis nekilnojamuoju turtu, jei patalpoms išlaikyti prašoma valstybės biudžeto lėšų (pvz., nuomos, panaudos sutarčių);

30.3. jei pareiškėjui atstovauja ne jo vadovas, - dokumento, patvirtinančio asmens teisę veikti pareiškėjo vardu (pvz., įgaliojimo, sutarties);

30.4. asmens, turinčio teisę veikti pareiškėjo vardu, pasirašytos pagal informacinėje sistemoje pateiktą formą užpildytos deklaracijos;

30.5. jeigu projektas įgyvendinamas su partneriu (-iais), sudarytos bendradarbiavimo ar jungtinės veiklos sutarties (-čių) arba kito bendradarbiavimo pagrindą įrodančio dokumento;

30.6. partnerio (-ių) (jei yra) pasirašytos pagal Nuostatų 2 priedą užpildytos deklaracijos;

30.7. dokumentų (pvz., veiklos ataskaitų, protokolų), įrodančių, kad pareiškėjas sistemingai ir nuosekliai vertino savo veiklos veiksmingumą ir siekė gerinti veiklos kokybę 2023–2024 m.;

30.8. finansinės apskaitos paslaugų teikimo sutarties (jei finansinės apskaitos paslaugas teikia įmonė (įstaiga) ar savarankiškai asmuo ir jei asmuo, tvarkantis finansinę apskaitą, neįdarbintas pas pareiškėją, projekto vykdytoją finansinės apskaitos paslaugoms teikti pagal darbo sutartį).

31. Jei informacinės sistemos funkcinės galimybės nepakankamos ar laikinai neužtikrinamos, Nuostatų 28 ir 30 punktuose nurodytą reikalingą informaciją pareiškėjas SPPD teikia el. paštu sppd@sppd.lt, užtikrindamas tinkamą kartu su dokumentais teikiamų asmens duomenų apsaugą.

32. Paraiškų turinio ir jų teikimo reikalavimai nustatyti Aprašo IV skyriuje.

**VIII SKYRIUS**

**PARAIŠKŲ ATITIKTIES FORMALIESIEMS KRITERIJAMS VERTINIMAS, JŲ ATMETIMO TVARKA IR PAGRINDAI**

33. Paraiškų atitiktis formaliesiems kriterijams vertinama, paraiškos, neatitinkančios formaliųjų kriterijų, atmetamos ir toliau nevertinamos Aprašo V skyriuje nustatyta tvarka ir pagrindais. SPPD ne vėliau nei per 5 darbo dienas nuo paskutinės skelbime nurodytos paraiškų pateikimo dienos, patikrina jų atitiktį formaliesiems kriterijams.

34. Paraiškos atmetamos, nevertinamos ir valstybės biudžeto lėšos projektams įgyvendinti neskiriamos, jei paraiška ar pareiškėjas, esant poreikiui atlikus Aprašo 25 numatytus veiksmus, neatitinka bent 1 iš Nuostatų 19 ir 27-30 punktuose išvardytų formaliųjų kriterijų, išskyrus netikslumus, iš esmės netrukdančius vertinti paraiškos atitikties formaliesiems kriterijams (pvz., paraiškos užpildymo data, rašybos klaidos, netinkamas dokumentų užsienio kalba vertimas, (jei paraišką vertinantys asmenys gali suprasti ir įvertinti dokumentų turinį)).

**IX SKYRIUS**

**PARAIŠKŲ VERTINIMAS**

35. Projektai, kuriems įgyvendinti siūloma skirti valstybės biudžeto lėšų, atrenkami laikantis Apraše ir Nuostatuose nustatytos tvarkos.

Paraiškas vertina ekspertai, kuriuos Lietuvos Respublikos viešųjų pirkimų įstatymo nustatyta tvarka atrenka SPPD. Ekspertų darbas organizuojamas vadovaujantis SPPD vadovo patvirtintu ekspertų darbo reglamentu. 1 paraišką vertina ne mažiau kaip 2 ekspertai. SPPD Aprašo 39 punkto papunkčiuose nustatytais atvejais gali paraišką paskirti papildomai įvertinti 3 ekspertui. Vadovaujantis Aprašo 39.4 ir 48.2.1papunkčiais, paraiškų vertinimą gali atlikti Konkurso vykdymo ir projektų įgyvendinimo laikotarpiui sudaryta komisija, kurią sudaro ne mažiau kaip 5 nariai, kuri vadovaujasi Aprašu. 36. Ekspertas paraiškas vertina, užpildydamas informacinėje sistemoje esančią vertinimo anketą. Ekspertas, atsakingas už paraiškos vertinimo konsolidavimą, priima bendrą sprendimą dėl paraiškos vertinimo, užpildo informacinėje sistemoje esančios vertinimo anketos konsoliduotos išvados dalį, kurioje rekomenduoja, kurioms veikloms siūloma skirti valstybės biudžeto lėšų ir (ar) kurių veiklų atsisakyti ar kurių veiklų apimtį mažinti bei kurioms veikloms ir (ar) išlaidoms skirti valstybės biudžeto lėšų, ir per informacinę sistemą gavęs kito paraišką vertinusio eksperto pritarimą, informaciją patvirtina informacinėje sistemoje.

Jeigu vertinimus, vadovaujantis Aprašo 39.4 ir 48.2.1 papunkčiais, atlieka komisija, komisijos nariai vertinimo anketą užpildo informacinėje sistemoje.

37. Paraiškos turi būti įvertintos ir balai skiriami už:

37.1. projekto veiklų atitiktį Nuostatų 17 punkte nurodytoms privalomoms projekto veiklų turinio sąlygoms, taip pat Aprašo 13 punkte nustatytoms sąlygoms. Vertinimo metu nurodant vertinimą „Taip arba Ne“. Bent vienos privalomosios sąlygos, taip pat bent vienos Aprašo 13 punkte nustatytos sąlygos neatitinkantis projektas toliau nevertinamas.

37.2. pareiškėjo, jo partnerio (-ių) (jei yra), projekto vadovo ir veiklų vykdytojo (-ų) tinkamumą, kompetenciją, kvalifikaciją, darbo patirtį ir gebėjimus vykdyti projektą, vertinant nuo 0 (nulio) iki 5 (penkių) balų: 0 – neatitinka, 1–4 – iš dalies atitinka, 5 – atitinka;

37.3. projekto tikslo, uždavinių ir aprašymo aiškumą, atitiktį Konkurso tikslui, vertinant nuo 0 (nulio) iki 5 (penkių) balų: 0 – neatitinka, 1–4 – iš dalies atitinka, 5 – atitinka;

37.4. projekto tikslinės grupės pritraukimo būdų įvairovę, vertinant nuo 0 (nulio) iki 5 (penkių) balų: 0 – neatitinka, 1–4 – iš dalies atitinka, 5 – atitinka;

37.5. projekto veiklų įgyvendinimo plane numatytų veiklų nuoseklumą, pagrįstumą ir tinkamumą projekto tikslui pasiekti ir uždaviniams išspręsti vertinant nuo 0 (nulio) iki 7 (septynių) balų: 0 – neatitinka, 1–6 – iš dalies atitinka, 7 – atitinka;

37.6. projekto veiklų įgyvendinimo plane numatytų metodų tinkamumą projekto tikslui ir uždaviniams pasiekti, vertinant nuo 0 (nulio) iki 5 (penkių) balų: 0 – neatitinka, 1–4 – iš dalies atitinka, 5 – atitinka;

37.7. projekto įgyvendinimo sąmatos aiškumą, detalumą ir racionalumą, pagrįstumą ir sąsają su veiklomis, planuojamą lėšų panaudojimo efektyvumą, vertinant nuo 0 (nulio) iki 7 (septynių) balų: 0 – neatitinka, 1–6 – iš dalies atitinka, 7 – atitinka;

37.8. projekto numatomų pasiekti esminių rodiklių ir kokybinių ir kiekybinių projekto rezultatų, nustatytų atsižvelgiant į Nuostatų 21 punkte nustatytus projekto įgyvendinimo rodiklius, aiškumą, konkretumą ir pasiekiamumą, vertinant nuo 0 (nulio) iki 5 (penkių) balų: 0 – neatitinka, 1–4 – iš dalies atitinka, 5 – atitinka;

37.9. projekto viešinimui numatytų veiklų pagrįstumą ir tinkamumą projekto tikslui, vertinant nuo 0 (nulio) iki 5 (penkių) balų: 0 – neatitinka, 1–4 – iš dalies atitinka, 5 – atitinka.

38. Galimas didžiausias paraiškai skirtinų balų skaičius – 44 balai. Privaloma surinkti mažiausia balų suma – 16 balų.

39. Projektai reitinguojami ekspertų (komisijos narių) paraiškoms skirtų balų vidurkių mažėjimo tvarka. SPPD apibendrina gautus ekspertų (komisijos narių) vertinimus ir pasiūlymus dėl valstybės biudžeto lėšų skyrimo projektams įgyvendinti, konsoliduotą ekspertų vertinimą, parengia paraiškų vertinimo suvestinę, (nurodomas pareiškėjo pavadinimas, projekto pavadinimas, paraišką vertinusių asmenų skirtų balų vidurkis ir konsoliduotame ekspertų (komisijos narių) vertinime nurodyta siūloma skirti valstybės biudžeto lėšų suma) ir ją pateikia komisijai. Projektas (-ai), kuriam (-iems) finansuoti neužteko numatytų valstybės biudžeto lėšų, įtraukiamas (-i) į rezervinių projektų sąrašą.

40. Agentūros direktoriaus įsakyme dėl valstybės biudžeto lėšų skyrimo projektams įgyvendinti pateikiamas pagrindas skirti valstybės biudžeto lėšų projektams įgyvendinti ar jų neskirti, projektų, kuriems skiriama valstybės biudžeto lėšų, sąrašas, rezervinių projektų sąrašas, atmestinų projektų sąrašas, pavedimas Agentūros už Konkursą atsakingam specialistui užtikrinti tinkamą Nuostatų, susijusių su projektų vykdymu, įgyvendinimą, sprendimo apskundimo tvarka. Pareiškėjui nesudarius sutarties per Aprašo 90 punkte nurodytą terminą, atsisakius dalies valstybės biudžeto lėšų ar toliau vykdyti projektą, kuriam skirta valstybės biudžeto lėšų, nutraukus sudarytą sutartį ir grąžinus nepanaudotas valstybės biudžeto lėšas, šis projektas įtraukiamas į atmestinų projektų sąrašą, o likusios nepanaudotos valstybės biudžeto lėšos komisijai pasiūlius ir Agentūros direktoriui nusprendus, eilės tvarka gali būti skirtos rezervinių projektų sąraše esantiems projektams.

41. Jei, atlikus paraiškų vertinimą, kelių pareiškėjų paraiškoms skirtų balų vidurkis sutampa ir konkursui vykdyti numatytų valstybės biudžeto lėšų neužtenka, komisija siūlo valstybės biudžeto lėšų skirti projektui (-ams), kurio (-ų) veiklos vykdymo apimtis ar poreikis yra didesnis.

42. Jei komisija, įvertinusi ekspertų vertinimų suvestinę, parengtą trims ekspertams atlikus vertinimą, ekspertų vertinimo anketas, vadovaudamasi Nuostatų 37 punkte nustatytais kriterijais, priima protokolinį sprendimą nepritarti ekspertų skirtų balų vidurkiui ir ekspertų konsoliduotame vertinime nurodytai siūlomai skirti projektams įgyvendinti valstybės biudžeto lėšų sumai, protokole fiksuojamas argumentuotas sprendimas nepritarti ekspertų vertinimui, paraiškų vertinimas perduodamas 2 komisijos nariams, nustatant paraiškų vertinimo terminą, kuris negali būti ilgesnis nei 20 kalendorinių dienų. Komisijos pirmininkas paskirsto komisijos nariams paraiškas ir 1 iš 2 komisijos narių, vertinančių tą pačią paraišką, paskiria atsakingą už paraiškos vertinimo konsolidavimą. Komisijos nariai paraiškas vertina, vadovaudamiesi Nuostatų 37 punkte nurodytais vertinimo kriterijais.

43. Jei komisija priima protokolinį sprendimą pritarti ekspertų (komisijos narių) skirtų balų vidurkiui ir ekspertų (komisijos narių) konsoliduotame vertinime nurodytai siūlomai skirti projektams įgyvendinti valstybės biudžeto lėšų sumai, Agentūros direktoriui ji pateikia pasiūlymus dėl valstybės biudžeto lėšų skyrimo ne vėliau kaip per 1 darbo dieną nuo komisijos posėdžio, kuriame priimtas sprendimas dėl projektų finansavimo, protokolo pasirašymo ir užregistravimo dienos, pateikdama protokolo kopiją.

**X SKYRIUS**

**KOMISIJOS DARBO ORGANIZAVIMAS, SUTARTIES**

**SUDARYMAS, KEITIMAS IR NUTRAUKIMAS**

44. Komisijos darbas organizuojamas Aprašo VII skyriuje nustatyta tvarka.

45. Sutartis sudaroma, keičiama ir nutraukiama Aprašo VIII skyriuje nustatyta tvarka.

**XI SKYRIUS**

**PROJEKTŲ VYKDYMAS IR STEBĖSENA**

46. Projektai vykdomi ir jų stebėsena atliekama Aprašo IX skyriuje nustatyta tvarka.

47. SPPD jos vadovo nustatyta tvarka tikrina, ar valstybės biudžeto lėšų projektui įgyvendinti gavęs projekto vykdytojas, partneris laikosi Aprašo, Nuostatų, kitų teisės aktų, turinčių esminę įtaką projekto įgyvendinimui, nustatytų reikalavimų ir Sutartyje nustatytų įsipareigojimų, taip pat ar neatsirado Nevyriausybinių organizacijų plėtros įstatymo 10 straipsnio 1 dalyje ir (ar) Mokesčių administravimo įstatymo 40 straipsnio 1 dalyje nurodytų aplinkybių. Agentūra turi teisę tikrinti ar projekto vykdytojas, partneris, įgyvendindami projektą, laikosi minėtų reikalavimų ir įsipareigojimų.

48. Projekto vykdytojas privalo projektą įgyvendinti iki Sutartyje nustatytos dienos, bet ne vėliau kaip iki 2025 m. gruodžio 31 d., o projekto finansavimą pratęsus 2026 metams – ne vėliau kaip iki 2026 m. gruodžio 31 d., ir pasibaigus ataskaitiniams kalendoriniams metams iki kitų kalendorinių metų, einančių po ataskaitinių kalendorinių metų, sausio 5 d. SPPD informacinės sistemos priemonėmis pateikti metų finansines ataskaitas už vienus ataskaitinius kalendorinius metus pagal informacinėje sistemoje esančias formas, taip pat pasibaigus ataskaitiniams kalendoriniams metams, iki kitų kalendorinių metų, einančių po ataskaitinių kalendorinių metų, sausio 5 d. SPPD informacinės sistemos priemonėmis pateikti metų veiklų įvykdymo ataskaitą už vienus ataskaitinius kalendorinius metus pagal informacinėje sistemoje pateiktas formas. Teikiamos šios ataskaitos:

48.1. sąmatos vykdymo ir sąnaudų ketvirtinė ataskaita, informaciją nurodant euro ir cento tikslumu (teikiama pasibaigus ataskaitiniams kalendoriniams metams už visą projekto vykdymo laikotarpį per vienus ataskaitinius kalendorinius metus);

48.2. sąmatos įvykdymo ataskaita, informaciją nurodant euro ir cento tikslumu (teikiama pasibaigus ataskaitiniams kalendoriniams metams už visą projekto vykdymo laikotarpį per vienus ataskaitinius kalendorinius metus);

48.3. buhalterinės apskaitos dokumentų suvestinė, kurioje turi būti nurodoma valstybės biudžeto lėšų gavėjo pavadinimas, apskaitos dokumento (sąskaitos faktūros, sutarties, žiniaraščio ir kt.) data ir numeris, ūkinės operacijos turinys ir sumokėta valstybės biudžeto lėšų suma, informaciją nurodant euro ir cento tikslumu (teikiama už visą projekto vykdymo laikotarpį per vienus ataskaitinius kalendorinius metus);

48.4. veiklų įvykdymo ataskaita (teikiama pasibaigus ataskaitiniams kalendoriniams metams už visą projekto vykdymo laikotarpį per vienus ataskaitinius kalendorinius metus), kurioje turi būti nurodyta:

48.4.1. informacija apie projekto dalyvius, projekto veiklų vykdytojus, savanorius ir (ar) specialistus, dalyvavusius įgyvendinant projektą, vadovaujantis Nuostatuose nustatytais reikalavimais ir rodikliais;

48.4.2. informacija apie įgyvendinant projektą vykdytas projekto veiklas (nurodytas su paraiška pateiktame projekto veiklų plane) pagal projekto tikslus;

48.4.3. informacija apie Nuostatų 21 punkte nurodytų esminių kiekybinių, kiekybinių ir kokybinių rodiklių pasiekimą ir (ar) išlaikymą;

48.4.4. informacija apie projekto viešinimą (projekto rezultatų pristatymą, pokyčio rezultatus);

48.4.5. kita informacija, nurodyta teisės aktuose.

49. Jei projekto vykdytojas netinkamai įgyvendina projektą ar nevykdo projekto veiklų, išskyrus atvejus, kai projekto veiklos negali būti vykdomos dėl ne nuo projekto vykdytojo priklausančių aplinkybių, nesilaiko Nuostatų 21.1 papunktyje nustatytų esminių kiekybinių rodiklių ir (ar) jų nepasiekia, išskyrus atvejus, kai esminiai kiekybiniai rodikliai nepasiekiami dėl ne nuo projekto vykdytojo priklausančių aplinkybių, Aprašo 106-109 punktuose nustatyta tvarka gali būti taikomos šios sankcijos:

49.1. jeigu projekto vykdytojas nepasiekė vieno iš Nuostatų 21.1. papunktyje nurodytų esminių kiekybinių rodiklių, jis į sutartyje nurodytą SPPD banko sąskaitą turi grąžinti 50 procentus jam projektui įgyvendinti skirtų valstybės biudžeto lėšų;

49.2. jeigu projekto vykdytojas nepasiekė dviejų iš Nuostatų 21.1 papunktyje nurodytų esminių kiekybinių rodiklių, jis į sutartyje nurodytą SPPD banko sąskaitą turi grąžinti 100 procentų jam projektui įgyvendinti skirtų valstybės biudžeto lėšų.

**XII SKYRIUS**

**TĘSTINIS PROJEKTŲ FINANSAVIMAS**

50. Tinkamai įgyvendinus projektą 2025 metais, valstybės biudžeto lėšų skyrimas projektui gali būti pratęstas 2026 metams, bet ne ilgiau kaip iki kitų metų gruodžio 31 d. tomis pačiomis Nuostatuose ir sutartyje nustatytomis sąlygomis, neskelbiant naujo konkurso. Pratęsus valstybės biudžeto lėšų skyrimą projektui, išlaidos laikomos tinkamomis finansuoti, jei jos patirtos ir apmokėtos nuo 2026 m. sausio 1 d. iki pratęsus valstybės biudžeto lėšų skyrimą projektui sudarytoje sutartyje numatytos projekto įgyvendinimo galutinės datos, tačiau ne vėliau kaip iki 2026 m. gruodžio 31 d. Sutartyje arba papildomame susitarime dėl jau sudarytos sutarties pakeitimo turi būti nustatyta, kad sutartis įsigalioja nuo 2026 m. sausio 25 d., jei projekto vykdytojas pasiekė visus Nuostatų 21.1 papunktyje nustatytus esminius rodiklius, numatytus pasiekti iki 2025 m. gruodžio 31 d. Sutarties turiniui taikomos Aprašo IX skyriaus nuostatos.

Jei sutartis dėl finansavimo pratęsimo 2026 metams nepasirašoma arba nutraukiama, išlaidos, projekto vykdytojo patirtos ar apmokėtos vykdant projekto veiklas 2026 metais, nekompensuojamos.

51. Prašydamas pratęsti valstybės biudžeto lėšų skyrimą projektui įgyvendinti, projekto vykdytojas iki 2025 m. lapkričio 3 d. informacinės sistemos priemonėmis pateikia:

51.1. savo vadovo arba įgalioto asmens kvalifikuotu elektroniniu parašu pasirašytą prašymą pratęsti valstybės biudžeto lėšų skyrimą projektui įgyvendinti 2026 metams su pareiškėjo deklaracija (Nuostatų 1 priedas);

51.2. kitus dokumentus ar duomenis, kurie buvo teikti kartu su paraiška ir keitėsi nuo projekto, kuriam skirta valstybės biudžeto lėšų, paraiškos pateikimo dienos.

52. Prašymai pratęsti valstybės biudžeto lėšų skyrimą projektui nagrinėjami ir sprendimai dėl projektų finansavimo priimami Aprašo X skyriuje nustatyta tvarka ir terminais.

**XIII SKYRIUS**

**BAIGIAMOSIOS NUOSTATOS**

53. Projekto stebėsenos laikotarpis – 5 metai nuo projekto vykdymo pabaigos arba nuo Sutarties nutraukimo dienos.

54. Agentūra ir SPPD turi teisę tikrinti ir vertinti, ar pareiškėjai, projekto vykdytojai ir (ar) partneriai valstybės biudžeto lėšas panaudojo tinkamai.

55. Agentūros, SPPD veiksmai ir neveikimas, komisijos sprendimai, SPPD sprendimai, Agentūros direktoriaus sprendimai gali būti skundžiami Lietuvos Respublikos viešojo administravimo įstatymo, Lietuvos Respublikos ikiteisminio administracinių ginčų nagrinėjimo tvarkos įstatymo  ir Lietuvos Respublikos administracinių bylų teisenos įstatymo nustatyta tvarka.

56. Agentūra ir SPPD neprisiima atsakomybės, jei dėl paraiškoje ir (arba) sutartyje nurodytų klaidingų kontaktinių duomenų (korespondencijos adreso, telefono ryšio numerio, elektroninio pašto adreso) pareiškėjo, projekto vykdytojo nepasiekia laiškai arba su pareiškėju, projekto vykdytoju negalima susisiekti kitu būdu.

57. Agentūra savo interneto svetainėje skelbia kiekvienam konkursui vykdyti kiekvienais metais skirtas valstybės biudžeto lėšų sumas.

58. Asmens duomenys tvarkomi vadovaujantis Reglamento [(ES) 2016/679](http://eur-lex.europa.eu/legal-content/LIT/TXT/?uri=CELEX:32016R0679&locale=lt), Nuostatų ir kitų teisės aktų, reglamentuojančių asmens duomenų tvarkymą ir apsaugą, nuostatomis.

59. Asmens duomenų tvarkymo tikslas – užtikrinti Konkurso organizavimą, paraiškų atranką ir administravimą, projektų vykdymą ir stebėseną, valstybės biudžeto lėšų apskaitą ir atskaitomybę.

60. Dokumentai saugomi Lietuvos Respublikos dokumentų ar archyvų įstatymo nustatyta tvarka.

61. Duomenų subjektų teisės įgyvendinamos  duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka, vadovaujantis Reglamentu [(ES) 2016/679](http://eur-lex.europa.eu/legal-content/LIT/TXT/?uri=CELEX:32016R0679&locale=lt).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_